  Майя Бывальцева «Гурт нылкышноос туала улонын» конференци ортчоз 19-тӥ оштолэзе Вавож ёросысь Выль Бия гуртын. Вавож нылкышноос сяна, конференцилэн ужаз пыриськозы Сюмси, Сьӧлта, Ува ёросысь делегациос но семьяен ужась удмурт ӧнерчиос. Со сярысь ивортэ Удмуртиысь Калыкъёслэн Эшъяськон юртсылэн пресс-службаез. Кызьы ивортӥз «Удмурт нылкышно кенешлэн» кивалтӥсез Надежда Степанова, гурт нылкышнооослэсь ужпумъёссэс эскеронъя ӧтчамъёс тросаз ёросъёсын сяме пыӵазы ини. Туэ но таӵе кичӧлтонэн «Нылкышно кенешлэн» правленияз вазиськиз Вавож ёросысь «Удмурт Кенешлэн» тӧроез Геннадий Шубин. Нош калыкез Выль Бия гуртын люканы, конференциез радъяны юрттыны басьтӥськиз «Колосс» гурт возёслэн кивалтӥсез Владимир Красильников. Гурт нылкышноослэн сюлэмшугъяськонъёссы, туала улонын семьялэн интыез, нылкышнолэн тазалыкез — та но мукет ужпумъёс эскеремын луозы конференциын. Вавож ёросъёсын озьы ик лэчыт сыло удмурт кылэз дышетон ужпумъёс. Соин ик конференциын нимысьтыз саклык висъямын луоз семьяын анай кылэз гажан мылкыд пыӵатонлы но гурт нылпи садъёсын, школаосын удмурт кылэз дышетонэз радъянлы. Гурт калыклэн озьы ик луонлыкез вань семьяен ужась удмурт ӧнерчиослэсь дунтэк визь-кенеш басьтыны. Нош Выль Бия клубын ужасьёс конференцие лыктэмъёслы «Мон гуртын улӥсько» концерт дасяло. Тегъёс: Вавож гурт Мерлык удмурткыл Удмуртнылкышнокенеш  